Domiciliile a patru bărbați din comuna Urechești, bănuiți că au dat o spargere la un magazin, au fost percheziționate de polițiștii oneșteni, însoțiți de criminaliști și luptători pentru acțiuni speciale. Doi dintre indivizi au fost reținuți.
Polițiștii au fost sesizați, pe 16 mai, de către un tânăr de 18 ani, că în noaptea de 15 spre 16 mai, mai multe persoane ar fi dat o spargere la un magazin din comuna Urechești și au furat mai multe pachete de țigarete și o sumă de bani, prejudiciul creat fiind de 23.000 de lei.
Pe 18 mai, polițiștii Secției 10 Poliție Rurală Onești împreună cu cei din cadrul Poliției municipiului Onești, însoțiți de criminaliști și luptători pentru acțiuni speciale, au efectuat 5 percheziții, la domiciliile a 4 bărbați cu vârste cuprinse între 15 și 39 de ani, bănuiți de comiterea faptelor. În urma perchezițiilor efectuate, polițiștii au descoperit și ridicat, în vederea continuării cercetărilor, mai multe pachete de țigarete, bunuri și mijloace materiale de probă.
După administrarea probatoriului, polițiștii au reținut, pentru 24 de ore, un tânăr de 15 ani și un bărbat de 39 de ani, aceștia fiind introduși în Arestul IPJ Bacău. Ulterior, cei în cauză au fost prezentați instanței de judecată care a dispus arestarea preventivă pentru 30 de zile a bărbatului de 39 de ani și măsura controlului judiciar pentru tânărul de 15 ani, pe o perioadă de 60 de zile. Cercetările sunt continuate în cadrul unui dosar penal, sub aspectul săvârșirii infracțiunii de furt calificat.
La activități au participat și jandarmi din cadrul Grupării de Jandarmi Mobile Bacău.